ธอส. พัฒนาระบบเทคโนโลยีและบริการดิจิทัลรูปแบบใหม่ รองรับตลาดสินเชื่อที่อยู่อาศัยที่มีแนวโน้มขยายตัวต่อเนื่อง
นายฉัตรชัย ศิริไล กรรมการผู้จัดการธนาคารอาคารสงเคราะห์ หรือ ธอส. เปิดเผยถึงทิศทางตลาดที่อยู่อาศัยของไทยในปัจจุบัน ว่า ตลาดที่อยู่อาศัยในไทยยังไม่ถึงจุดอิ่มตัว จึงคาดการณ์ว่าการปล่อยสินเชื่อใหม่ของธนาคารในปี 2566 จะขยายตัวประมาณร้อยละ 5 จากเป้าหมายในปี 2565 ที่ 226,000 ล้านบาท เพิ่มขึ้นเป็น 240,000 ล้านบาท หรือปล่อยสินเชื่อได้ไม่น้อยกว่า 250,000 ล้านบาท ขณะที่การปล่อยสินเชื่อเพื่อพัฒนาโครงการที่อยู่อาศัย อยู่ประมาณ 10,000 ล้านบาทต่อปี  โดยเน้นที่กลุ่มผู้ประกอบการที่เป็น local developer ขนาดเล็กวงเงินกู้ประมาณ 200-300 ล้านบาท เพื่อรองรับการพัฒนาโครงการที่อยู่อาศัยสำหรับผู้มีรายได้น้อยถึงปานกลางราคาขายที่อยู่อาศัยไม่เกิน 3 ล้านบาทอย่างไรก็ตาม ปัจจุบันสถานการณ์ตลาดสินเชื่อที่อยู่อาศัย มีปัจจัยที่เกี่ยวข้อง ทั้งสถานการณ์การแพร่ระบาดโควิด-19 ที่เริ่มคลี่คลาย ธนาคารพาณิชย์เริ่มกลับเข้ามาแข่งขันในตลาดมากขึ้น ราคาที่อยู่อาศัยปรับตัวสูงขึ้นตามการเพิ่มขึ้นของต้นทุนก่อสร้าง ภาวะดอกเบี้ยขาขึ้นและกำลังซื้อของประชาชน โดยกลุ่มลูกค้าของ ธอส. ส่วนใหญ่นิยมซื้อบ้านในระดับราคาประมาณ 2 ล้านบาท ทำให้ ธอส. ต้องเร่งปรับตัว เพื่อให้สามารถลดความเหลื่อมล้ำด้านที่อยู่อาศัยให้กับผู้มีรายได้น้อย ด้วยผลิตภัณฑ์สินเชื่ออัตราดอกเบี้ยต่ำ ควบคู่การพัฒนาระบบเทคโนโลยีและบริการดิจิทัลใหม่ๆ ภายใต้ใช้ชื่อ end to end process หรือการให้ลูกค้าสามารถเข้าถึงบริการของธนาคารได้ตั้งแต่ขั้นตอนแรกจนถึงขั้นตอนสุดท้ายผ่านบริการด้านดิจิทัลเพื่อให้ลูกค้าได้รับความสะดวกและลดต้นทุนการดำเนินงานของธนาคาร